### Beslutningstema

Der tages beslutning om proces henimod etablering af en grøn erhvervspark i Tønder Kommune.

### Sagsfremstilling

Der er flere eksempler rundt i landet på etablering af erhvervsparker med fokus på forretningsmæssig udnyttelse af den grønne omstilling. Med denne sag tages hul på at undersøge behov, muligheder og en proces for at etablere en sådan erhvervspark i Tønder kommune.

En forretningsmæssig udnyttelse af den grønne omstilling er helt i forlængelse af

* Visions- og Strategiplanens fokuspunkt på Klima, Natur og Miljø og den strategiske indsats om Erhverv og Turisme.
* de politiske guideline for vedvarende energi, der prioriterer en erhvervsmæssig understøttelse og udnyttelse af de afledte muligheder ved prioritering af vedvarende energi.

Med en grøn erhvervspark skabes mulighed for at identificere områder, hvor der både kan etableres virksomheder direkte afledt af den grønne omstilling - eksempler er virksomheder indenfor vedvarende energi, virksomheder der udnytter den grønne energi til brændstof (PtX), andre virksomheder med højt energiforbrug o.lign. Hertil kommer erhvervsudvikling, der understøtter denne type af virksomheder. En grøn erhvervspark giver desuden mulighed for at formidle og markedsføre vores position, som en af de kommuner med størst fokus på at medvirke i den grønne omstilling.

På vejen mod en grøn erhvervspark skal afdækkes

* om der er en reel interesse og behov for ideen. Herunder kan der tages kontakt og indgås dialog med de store markedsaktører inden for området. Ud fra dialogen tages bestik af, om der skal udarbejdes et egentligt analysegrundlag som kan munde ud i konkrete tiltag som der kan arbejdes med efterfølgende overfor interessenter og investorer.
* en foreløbig analyse af mulige lokaliteter i Tønder Kommune. Der arbejdes videre og med udgangspunkt i den analyse, der blev udarbejdet i foråret 2019, der undersøgte muligheder for etablering af datacentre i Tønder Kommune med henblik på at kunne distribueres til mulige investorer. Her peges på optimale lokaliteter jf. de fremtidige linjeføringer af el-nettet og en screening af ledigt og potentielt erhvervsjord af relevant størrelse (analysen er vedlagt som bilag). Analysen pegede i 2019 på lokaliteter ved Bredebro som de mest egnede både ud fra overordnede kriterier, men også fordi vi har Ministerens ord for, at det er muligt med et “sidespor” på den nye 400 KV ledning ved Bredebro. En fornyet analyse skal bredes geografisk ud, så der også indtænkes lokaliseringsmuligheder knyttet til de mulige fremtidige vedvarende energianlæg. Analysen skal endvidere foreslå indhold og støttefunktioner til en grøn erhvervspark.

Det foreslås, at analysen igangsættes straks og det vurderes, at opgaven skal løftes i samarbejde med en ekstern rådgiver. Efter valg af rådgiver, vil der blive udarbejdet kommissorium som bliver forelagt til politisk behandling.

### Økonomi

Det skønnes overslagsmæssigt, at der er behov for ca. 300.000 kr. til ekstern hjælp til analysen og foreløbig afdækning af mulige tiltag for at skabe et godt beslutningsgrundlag.

### Direktionen indstiller,

at proces henimod etablering af grøn erhvervspark godkendes, og

at finansiering af analysen drøftes.

### Beslutning

Indstillingen godkendt, idet forvaltningen fremlægger muligheder for finansiering på næste møde.

Aage Dahl deltog ikke i mødet.